##  SUB CUPOLELE „ASTREI”, ION AGÂRBICEANU SĂRBĂTORIT LA CENADE

 Vineri 25 septembrie 2015, în comuna Cenade, ASOCIAȚIUNEA TRANSILVANĂ PENTRU LITERATURA ROMÂNĂ ȘI CULTURA POPORULUI ROMÂN „ASTRA”- DPĂRȚĂMÂNTUL “ TIMOTEI CIPARIU” BLAJ, în parteneriat cu Primăria comunei Cenade, Școala cu clasele I – VIII “Ion Agârbiceanu”Cenade și Cercul ASTRA “Ion Agârbiceanu”, au organizat “COLOCVIILE LITERARE ION AGÂRBICEANU - ediția 2015”.

 La momentul cultural – aniversar au participat: prof. Silvia Pop – președinte al Despărțământului ASTRA” Timotei Cipariu” Blaj și soțul acesteia prof. Ioan Pop, prof. Ana Hinescu – vicepreședinte ASTRA Blaj, Ilie Neamțu – primarul comunei Cenede și soția acestuia Lenuța Neamțu, Vasile Pușcă – primarul comunei Valea Lungă, Lenuța Aldea – primarul comunei Cergău, Ioan Nistor – viceprimar al comunei Cenade, Ilie Blaga – director al Școlii „Ion Agârbiceanu”Cenade, Livia Breaz – președinte al Cercului ASTRA „Ion Agârbiceanu” Cenade, prof. Mihai Buia – președinte al Cercului ASTRA „Ion Pop Reteganul” Sâncel, prof. Ion Mărginean președinte al Cercului ASTRA” Aron Cotruș” Cergăul Mare, prof Maria Suciu și ing. Grigore Pop de la Biia - Cercului ASTRA „Ion Bianu”, înv. Maria Zereș - președinte al Cercului ASTRA” Timotei Cipariu” Pănade și scriitorul albaiulian Ioan Brad.

 Oaspeții au fost întâmpinați și primiți în jurul orelor 11 cu multă căldură, de primarul comunei Cenade, Ilie Neamțu, viceprimarul Ioan Nistor, Ilie Blaga – directorul școlii „Ion Agârbiceanu”și de prof. Livia Breaz – președinte al Cercului ASTRA Cenade, apoi s-a depus o coroană de flori și jerbe la bustul scriitorului Ion Agârbiceanu.

 Cuvântul de bun venit a fost rostit de Ilie Neamțu, Ilie Blaga și Livia Breaz, urmat de cuvântul de salut al doamnei prof. Silvia Pop și de un scurt program artistic oferit de un grup de elevi ai școlii “Ion Agârbiceanu” din com. Cenade.

 Participanții la “Colocviile literare Ion Agârbiceanu ediția 2015”, s-au deplasat apoi la Căminul cultural din comună, unde după un moment de comunicări susținut de doamna prof. Silvia Pop, doamna prof. Ana Hinescu și doamna prof.Livia Breaz, a urmat un cuvânt de suflet adresat în memoria personalității lui Ion Agârbiceanu de preotul Ștefan Breaz, apoi mesajele și saluturile reprezentanților Cercurilor ASTRA mai sus menționați, iar la final, scriitorul Ioan Brad a făcut o scurtă prezentare a romanului său autobiografic “Cu cărțile pe față”.

 Autorul a ținut să precizeze că în tinerețe citind opera celui omagiat astăzi, - Ion Agârbiceanu, a remarcat la acesta, ca de altfel și la alți scriitori ardeleni acel etos, acea apropiere de sufletul personajelor, iar remarca acestuia, asemuind cuvintele spuse de cineva cândva, cu un “roi de albine”, care dacă nu este prins în coșniță la momentul oportun , se împrăștie și se pierde, asa și cuvintele,o dată rostite, dacă nu sânt tipărite pe un suport material sau magnetic se pierd.

 Reținând acest adevăr, această comparație făcută de scriitorul Ion Agârbiceanu cu mulți, mulți ani în urmă, autorul cărții “Cu cărțile pe față”, ajuns acum la o vârstă mult mai aproape de a “trece dincolo” decât de anii tinereții, încet și cu migală, cu multă răbdare a scris, nu pentru altceva decât pentru a nu se pierde întâmplările, mediul în care a trăit și personajele care într-un fel sau altul l-au însoțit, sau au avut tangență cu el în decursul a peste 60 de ani.

 La final a luat cuvântul Livia Breaz, care a mulțumit invitaților pentru participare și luările de cuvânt,lansând chemarea ca și la anul care vine să ne întâlnim pentru a-l omagia pe scriitorul Ion Agârbiceanu, iar domnul ing. Grigore Pop a anunțat că Adunarea Generală a ASTREI - Despărțământul Timotei Cipariu Blaj, va avea loc la data de 08 noiembrie 2015 orele 14, la Biia, invitând la o cât mai mare prezență a membrilor.

 A consemnat: scriitorul IOAN BRAD din Alba Iulia